Vinter-OL 2026

Vinter-OL 2026 blir de 25. olympiske vinterleker og skal arrangeres av de norditalienske byene Milano og Cortina d'Ampezzo fra 6. til 22. februar 2026. Åpningsseremonien skal finne sted på Meazza stadion i Milano, mens avslutningsseremonien avholdes på Arena di Verona i Verona. Arenaene som skal arrangere idrettsgrenene ligger i forskjellige vintersportssteder i regionene Lombardia, Veneto, og Trentino-Syd-Tirol.
Fristen for å melde kandidatur til vinterlekene i 2026 gikk ut 31. mars 2018. Den internasjonale olympiske komité (IOK) inviterte 4. oktober 2018 tre kandidater til å bli med i kandidatfasen: Calgary, Milano-Cortina d'Ampezzo og Stockholm-Åre.
Milano–Cortina d'Ampezzo ble valgt ved avstemning under IOKs 134. sesjon 24. juni 2019 i Lausanne i Sveits. Tre søkerbyer ble valgt ut til den avgjørende avtemningen, men Calgary valgte å trekke sitt kandidatur 19. november 2018. Det var derfor to kandidater som deltok.
Arenaene er planlagt fordelt på seks hovedområder i tre regioner. For avvikling av konkurransene i bobsleigh, aking og skeleton var den opprinnelige planen å oppgradere Pista olimpica Eugenio Monti i Cortina d'Ampezzo, som ble benyttet under Vinter-OL 1956, men dette prosjektet ble avvist av IOK på grunn av for høye kostnader og liten sannsynlighet for bærekraftig gjenbruk. Presidenten i organisasjonskomiteen for Milano Cortina 2026, Giovanni Malagò, meddelte at disse grenene derfor ville bli arrangert utenfor Italia, med Igls i Østerrike og St. Moritz i Sveits som foreslåtte alternativer. Italias visestatsminister og utenriksminister Antonio Tajani ønsket å beholde arrangementet innenfor Italia og anbefalte oppussing av bob- og akeanlegget Cesana Pariol i Cesana Torinese, som også ble benyttet under Vinter-OL 2006 i Torino.
Senere ble Torino-alternativet forkastet og oppgradering av Pista olimpica Eugenio Monti i Cortina ble nok en gang annonsert som det foretrukne alternativet. Samferdselsminister Matteo Salvini og sportsminister Andrea Abodi meddelte på en pressekonferanse tidlig i februar 2024 at den gamle Eugenio Monti-banen ikke ville bli oppgradert, men at det skal bygges en helt ny bane i Cortina. En talsmann for IOK bekreftet kort tid etter at de er motstandere av disse planene og har bedt om at det utarbeides en «plan B». IOKs frist for godkjenning av de olympiske anleggene er satt til mars 2025. I september 2024 ble det bekreftet at byggingen av den nye Eugenio Monti-banen gikk etter planen, med stor optimisme om at den ville bli ferdig i tide til IOKs frist for godkjenning. Banen gjennomgikk en test fra 26. til 28. mars 2025, og tilbakemeldingene fra både utøvere og representanter fra International Bobsleigh and Skeleton Federation var meget positive. Etter planen skal banen være ferdig innen 5. november 2025, og deretter overtas av Milano Cortinas olympiske organisasjonskomité.
IOK har besluttet at de olympiske vinterlekene skal bestå av sju obligatoriske kjerneidretter, samt en eller flere idretter som hver enkelt organisasjonskomité selv kan velge å arrangere. Den egenvalgte delen av programmet må godkjennes av IOK. En av forutsetningene for inklusjon av egenvalgte idretter er at det totale antall utøvere i lekene ikke skal overstige 2 900. Også dersom det totale antall øvelser overstiger 100, må arrangørenes organisasjonskomité få dette godkjent av IOK. Milano Cortinas organisasjonskomité ønsket å arrangere randonnée som egenvalgt idrett, noe IOK godkjente 20. juli 2021. Randonnée er også den eneste nye idretten på programmet for vinterlekene i 2026.
Åtte nye øvelser er lagt til: Randonnée sprint for kvinner og menn samt miksstafett, aking dobbel for kvinner, kulekjøring dobbel for kvinner og menn, skeleton mikslagkonkurranse og skihopping stor bakke for kvinner. Den eneste øvelsen som er fjernet fra programmet er mikslagkonkurranse i alpint. Det er dermed 16 idrettsgrener og 116 øvelser som er godkjent av IOK som det offisielle olympiske programmet for Vinter-OL 2026.
Tall i parentes viser antall medaljeøvelser innenfor hver gren. «Detaljer» viser øvelsene fordelt på dager.